- Jeg kunne ingenting, jeg var bange for alt. Det var så forfærdeligt. Jeg følte ingenting, og syntes ikke det var værd at være til. Sådan siger pensionist Bodil Kjelgaard fra Hirtshals, der i over 30 år havde en hverdag præget af både angst og depression. - Det er det værste. Det er som om, at man sidder i en osteklokke, og kan ikke komme ud, siger hun. At angst og depression er det værste, er Bodil Kjelgaard ikke alene om at synes. Sådan svarer over 1000 adspurgte danskere nemlig også. De er blevet spurgt som en del af en helt ny metode, der skal give borgerne endnu mere indflydelse på, hvilken medicin og behandling sundhedssystemet i fremtiden skal bruge penge på. Metoden, der indføres efter nytår, hedder Qaly, og anvendes blandt andet i lande som England, Sverige, Norge og Holland. Her spørger man borgerne, hvad de synes er den vigtigste faktor, som der især skal sættes flere penge af til i sundhedssystemet. - Det helt nye i den her metode er sådan set, at det er danskernes stemme, der skal bruges til at prioritere medicin. Det vil sige, Qaly, det repræsenterer egentlig, hvad danskernes synes er vigtigt at prioritere. Så den medicin, der får den største Qaly-scorer, er sådan set den medicin, som i danskernes øjne er det allervigtigste, siger  Lars Holger Ehlers, der er professor i sundhedsøkonomi på Aalborg Universitet. Denne gang var der klart svar fra danskerne. De vil have angst og depression prioriteret højere. Og derfor vil de to lidelser nu i højere grad indgå som faktor, når eksperter skal vurdere, hvilken medicin og behandling, der i fremtiden skal bruges penge på. - Det betyder jo, at der er rigtig meget fokus på, at patienter med angst og depression og i det hele taget psykiske lidelser, at der bliver nogle bedre tilbud til dem, siger Anne Bukh, koncerndirektør i Region Nordjylland.
Angst og depression er nogle af de værste lidelser, og vi bør gøre mere for at undgå dem. Sådan lyder det fra danskerne, der nu får endnu mere indflydelse på, hvilken medicin og behandling sundhedssystemet i fremtiden skal bruge penge på.